Na temelju čl. 44 Zakona o lokalnoj i područnoj (regionalnoj) samoupravi („Narodne novine“ br. 33/01, 129/05, 109/07, 125/08, 36/09, 150/11 i 144/12) i čl. 47. stavka 3. Statuta grada Vukovara („Službeni vjesnik“ Grada Vukovara br. 4/09, 7/11, 4/12 i 7/13), Gradonačelnik Grada Vukovara dana 6. listopada 2014. godine donosi

**ODLUKU**

**o osnivanju Vijeća za prevenciju u Gradu Vukovaru**

**Članak 1.**

Ovom odlukom osniva se Vijeće za prevenciju u Gradu Vukovaru (u nastavku teksta: Vijeće) te se uređuje njegov sastav, djelokrug i način rada.

Vijeće se osniva u cilju razvoja prevencije kriminaliteta i poboljšanja kvalitete života na području Grada Vukovara te radi veće sigurnosti građana i građanki, materijalnih dobara i zajednice u cjelini.

**Članak 2.**

Vijeće ima 7 članova i članica.

Predsjednika/cu, zamjenika/cu predsjednika/ce i ostale članove Vijeća bira i razrješuje Gradonačelnik.

**Članak 3.**

Za pripremu ili obavljanje pojedinih poslova iz svojega djelokruga Vijeće može osnivati stručne skupine kao privremena ili stalna tijela Vijeća.

**Članak 4.**

Vijeće za prevenciju ima za cilj utvrđivanje i ostvarivanje programa prevencije kriminaliteta kroz zajedničko planiranje i djelovanje.

Program prevencije obuhvatit će suzbijanje nasilja u obitelji, delikvenciju djece, maloljetnih i mlađih punoljetnih osoba, zlouporabu droge, suzbijanje svih oblika kriminaliteta te provođenje drugih mjera radi osiguranja i povećanja mira i sigurnosti građana i imovine.

**Članak 5.**

Vijeće radi na sjednicama, a o radu sjednice vodi se zapisnik kojega potpisuje predsjednik/ca i zapisničar/ka.

**Članak 6.**

Vijeće donosi odluke natpolovičnom većinom glasova svih članova/ica, ukoliko je na sjednici nazočna većina članova/ica.

**Članak 7.**

Administrativne poslove za Vijeće za prevenciju obavljat će Upravni odjel za društvene djelatnosti Grada Vukovara.

**Članak 8.**

Vijeće može donijeti Poslovnik o radu Vijeća.

**Članak 9.**

Ova odluka stupa na snagu danom donošenja, a objavit će se u „Službenom vjesniku Grada Vukovara“.

Stupanjem na snagu ove odluke prestaje važiti Odluka o osnivanju Vijeća za prevenciju u Gradu Vukovaru („Službeni vjesnik“ Grada Vukovara br. 1/10).

REPUBLIKA HRVATSKA

VUKOVARSKO-SRIJEMSKA ŽUPANIJA

GRAD VUKOVAR

KLASA: 550-01/14-01/9

URBROJ: 2196/01-02-14-1

U Vukovaru, 6. listopada 2014.

**GRADONAČELNIK**

S.M. *Ivan Penava, prof.*